KIRJALLINEN KYSYMYS E-0846/00

esittäjä(t): Marie-Arlette Carlotti (PSE) komissiolle

(21. maaliskuuta 2000)

Aihe: Euroopan unionin toiminta miinoja vastaan

Komissio on hyväksynyt asetusehdotuksen jalkaväkimiinoista.

- Talousarvion näkökulmasta voi sanoa, että horisontaalisen budjettikohdan B7-661 legitiimiys on vahvistunut. Tarkoittaako tämä sitä, että kaikenlaiset miinojen vastaiset toimintaohjelmat tulisi rahoittaa ainoastaan kyseisestä budjettikohdasta?

Kansalaisjärjestöt ovat toimineet humanitaarisen miinanraivauksen suhteen erityisen aktiivisesti, ja ne asettavat etusijalle miinanraivauksen sitomisen kehityksen kokonaisvaltaiseen lähestymistapaan. Mitä aiotaan tehdä, jotta taattaisiin kansalaisjärjestöjen tosiasiallinen pääsy unionin rahoituksen piiriin?

- Euroopan unionin toimiessa jalkaväkimiinoja vastaan noudatetaan periaatetta, jonka mukaan tuen saamisen edellytyksenä on Ottawan yleissopimukseen liittyminen ja sen noudattaminen. Tähän periaatteeseen sisältyy poikkeuksia uhrien avustamisen suhteen ja ehdotus avun antamisesta maille, jotka sitä pyytävät yleissopimuksen määräysten täytäntöönpanoon.

Mitä kriteerejä ja järjestelyjä tulisi soveltaa, jotta ei aiheutettaisi tiettyjen haavoittuvien yhteisöjen joutumista kaksinkertaisen uhrin asemaan?

- Euroopan unionin toimia voimistetaan, jotta sopimusta sovellettaisiin tehokkaammin ja se otettaisiin myös maailmanlaajuisesti käyttöön. Mikä asema jalkaväkimiinoilla on siinä poliittisessa vuoropuhelussa, jota käydään unionikumppaneiden ja erityisesti liittymistä hakevien valtioiden kanssa?

Chris Pattenin komission puolesta antama vastaus

(26. huhtikuuta 2000)

1. Viimeaikaisessa tiedonannossaan ja asetusehdotuksessaan komissio pyrkii toisaalta mahdollistamaan jalkaväkimiinojen vastaista toimintaa koskevan aktiivisemman ja johdonmukaisemman politiikan muodostamisen unionissa ja toisaalta antamaan budjettikohdalle B7-661, jonka parlamentti on luonut vuonna 1996, mutta jolta on tähän asti puuttunut oikeusperusta, sille välttämättömän legitimiteetin sekä laaja-alaisia että erityisiä tehtäviä varten.

Soveliain tapa lähestyä tätä ongelmaa olisi unionin jalkaväkimiinojen vastaista toimintaa koskevan yleisen poliittisen kehyksen muodostaminen. Kyseiseen kehykseen voitaisiin sisällyttää asiaankuuluvat alakohtaiset ja maantieteelliset toimenpiteet. Toimenpiteet voidaan jatkossa rahoittaa joko horisontaalisesta budjettikohdasta tai jo olemassa olevista alueellisista ohjelmista. Kyseinen lähestymistapa mahdollistaa yleisen strategian luomisen sellaisten toimenpiteiden osalta, jotka koskevat kaikkea miinanraivaustyötä. Näitä toimenpiteitä ovat esim. suoritettujen tai käynnissä olevien toimenpiteiden arviointisuunnitelmat, väestöä ja miinanraivaajia koskevat tarvearvioinnit, alueellisten ja monivuotisten suunnitelmien laatiminen, saavutettujen tavoitteiden tarkastukset, välineiden ja toimenpiteiden järkiperäistäminen sekä unionin toimenpiteiden ja Ottawan yleissopimuksen yhteydessä suoritettujen toimenpiteiden johdonmukaisuuden varmistaminen.

Yksi miinantorjuntatoimenpiteitä koskeva monivuotinen suunnittelutehtävä aiotaan käynnistää heti asetuksen hyväksymisen jälkeen. Tämän perustana ovat yleiset poliittiset suuntaviivat ja käsittää sekä laaja-alaisia että maa- tai aluekohtaisia erityisiä toimenpiteitä. Kyseinen monivuotinen ohjelma tehdään julkiseksi, ja se on siis avoin kaikille kansalaisjärjestöille. Kansalaisjärjestöt saavat jo nykyisellään merkittävästi eniten yhteisön suoraa tai epäsuoraa tukea. Myös kumppanuussopimuksilla pyritään monivuotisten hankkeiden toteuttamiseen.

2. Ottawan yleissopimukseen kuulumattomissa maissa asuville jalkaväkimiinojen uhriksi joutuneille väestöille annettavaa apua koskevien kriteerien osalta komissio huolehtii siitä, että tietyt asiaankuuluvat seikat tarkistetaan milloin yksitellen milloin yhtenä kokonaisuutena. Kuten jo kysymyksestä käy ilmi, erityisesti tarkistetaan miinanraivausapua hakevassa maassa asuvan ongelmasta kärsivän väestön tilaa koskevat tiedot, kyseisen maan harjoittamaa miinojen tuotantoa, säilytystä ja kauppaa koskevat menettelyt, yleissopimukseen liittymistä edistävien tukitoimenpiteiden hyväksymishalukkuus ja lisäksi se, ettei kyseisten toimenpiteiden välityksellä tavoitella kaupallista tai tieteellistä etua. Joskus on tärkeää tietää myös miinojen (tai räjähtämättömien taisteluvälineiden) sijainti. Tässä esitetty luettelo toimenpiteistä on viitteellinen, mutta antanee yleiskuvan komission ehdottamasta lähestymistavasta.

3. Kyseinen lähestymistapa heijastuu tietysti sekä ehdokasmaiden että yhteisön ulkopuolisten maiden kanssa käytäviin poliittisiin vuoropuheluihin. Itse asiassa asetusehdotuksessa, joka kattaa miinojen lisäksi myös räjähtämättömät taisteluvälineet, käsitellään myös kyseisen materiaalin säilyttämisestä ja kasautumisesta aiheutuvia ongelmia. Komissio ei jätä käyttämättä yhtäkään yhteistyömahdollisuutta yhteisön ulkopuolisten maiden kanssa kyseisen vitsauksen poistamisen nopeuttamiseksi koordinoimalla paremmin osapuolten harjoittamaa politiikkaa ja kooten yhteen tarpeelliset voimavarat parempien välineiden ja strategioiden kehittämiseksi.